<classify> MFUMUKO wa bei wa taifa kwa mwaka unaoishia Agosti, mwaka huu umepungua hadi asilimia 3.6 kutoka asilimia 3.7 kwa mwaka ulioishia Julai, 2019.Akizungumza na waandishi wa habari jijini hapa jana, Kaimu Mkurugenzi wa Sensa ya Watu na Takwimu za Jamii, Ruth Davison, alisema mfumuko wa bei wa unapima kiwango cha kasi ya mabadiliko ya bei za bidhaa na huduma zote zinazotumiwa na kaya nchini. Alisema kupungua kwa mfumuko wa bei kumechangiwa na kupungua kwa bei za bidhaa zisizo za vyakula kwa kipindi kilichoishia Agosti, mwaka huu, ikilinganishwa na bei za Agosti, mwaka jana. Baadhi ya bidhaa zisizo za vyakula zilizopungua bei kwa Agosti, mwaka huu ikilinganishwa na Agosti, mwaka jana ni mafuta ya taa kwa asilimia 2.6, petroli asilimia 4.3, majiko ya gesi asilimia 1.4, gharama za kufanya ukarabati wa nyumba kwa asilimia 1.7 na bidhaa za usafi binafsi kama mafuta ya nywele asilimai 1.3, alisema. Hata hivyo, Davison alisema mfumo wa bei wa bidha za vyakula na vinywaji baridi kwa Agosti, mwaka huu umeongezeka hadi asilimia 3.7 kutoka asilimia 2.9 Julai, mwaka huu. Alisema katika nchi za Afrika Mashariki mfumo wa bei kwa bidhaa nchini Kenya kwa mwaka unaoishi Agosti mwaka huu umepungua hadi asilimia 5.00 kutoka asilimia 6.27 kwa mwaka unaoishia Julai, mwaka huu. Kwa upande wa Uganda, mfumuko wa bei kwa mwaka unaoishia Agosti, mwaka huu, umepungua hadi asilimia 2.1 kutoka asilimia 2.6 kwa mwaka unaoishia Julai, mwaka huu.  <topic>: kitaifa 